****

**NYHEDSBREV DECEMBER 2024**

**ET MERE NORMALT ÅR**

2024 har været et rimeligt normalt år. Tiden, hvor tingene er normale i forhold til pris på el, flis, biogas og naturgas, vender næppe tilbage. Energipolitik og ikke mindst krig gør, at vi i dag skal have væsentlig flere strenge at spille på end bare for få år siden, hvor tingene faktisk i en lang periode var normale.

Den 11. og 12. december i år var et godt eksempel. Priserne på el nåede rekordhøjder - skidt for din elregning, men godt for varmeværket, som solgte el for et par hundrede tusinde kroner på to døgn. I skrivende stund er der gang i vindmøllerne igen. Det giver lavere elpriser, så vi producerer ingen el, men har gang i varmepumpe og flis.

**NYE FORBRUGERE**

Vi har haft en længere proces, hvor vi har spurgt naturgasfyrede områder i Thorsø og Aidt, om de var interesserede i fjernvarme. Den proces er nu slut, og vi er startet på at tilkoble de områder, som ønskede fjernvarme. I første omgang forbrugere på **Rolighedsvej**, som allerede er koblet på. I anden omgang forbrugere på **Tungelund** **Bakker**, som vi er i gang med at koble på. Herefter går vi i 2025 i gang på **Søndergade**. Tidsplanen afhænger af vejret, som indtil videre har været perfekt. Vi krydser fingre for en fortsat mild og især tør vinter, da frost og sne ikke harmonerer med at nedlægge fjernvarme.

**LIDT LAVERE PRISER I 2025 JÆVNFØR TARIFBLAD**

Du kan se på tarifbladet, hvad prisen bliver på abonnement, effektbidrag, MWh og vand i 2025.

Alt i alt betyder det, at prisen på et såkaldt **standardhus på 130 m2** med et forbrug på **18,1 MWh** i **2025** bliver **kroner 13.444,-**, hvor den i 2024 var **kroner 13.711,-.**

**SE OM DU SKAL HAVE PENGE TILBAGE**

Prognosen er, at der formodentlig er flere forbrugere, som skal have penge tilbage end forbrugere, som skal betale ekstra i forbindelse med 1. rate februar 2025.

Hvis du vil se en nøjagtig prognose for, hvad du får tilbage (eller skal betale) for 2024, kan du se den på appen **eForsyning**, som du kan downloade, eller på [www.eforsyning.dk.](http://www.eforsyning.dk.)

BEMÆRK, AT DU IKKE KAN SE DINE DATA I eforsyning EN DEL AF JANUAR, HVOR DIT BUDGET OPDATERES.

Du skal i forbindelse med adgang bruge dit forbrugernummer og en kode. De står begge på din PBS-opkrævning (der kan være enkelte tilfælde, hvor oplysningerne ikke er der, så send en mail til vores regnskabsfører Bente Olesen [beolesen@hotmail.com),](about:blank) som så sender dem til dig.

Når du er inde, trykker du på **hængelåsen** i venstre hjørne og derefter på **BEREGNET VARMEREGNSKAB**, så kan du se forventningen til, om du skal have penge tilbage eller betale ekstra.

På samme sted kan du som sagt også se, hvad dit forbrug er måned for måned i forhold til prognosen, og hvad din afkøling er på det vand, der går gennem dit anlæg. God afkøling giver mindre forbrug af vand, som passerer gennem dit anlæg, og hvor du betaler kroner 2,5 pr. m3 vand.

Så hold øje med afkølingen på dit vand, både for din egen regnings skyld og for fjernvarmens skyld, da god afkøling = god økonomi for ikke mindst varmepumpen.

Vi ønsker en god jul og et godt nytår.

 På bestyrelsens vegne

**Thorsø Fjernvarmeværk a.m.b.a.**

Kurt Andreassen

Formand